**O B R A Z L O Ž E N J E**

**uz Nacrt prijedloga Odluke o visini poreznih stopa godišnjeg poreza**

**na dohodak na području Općine Tinjan**

I. PRAVNA OSNOVA ZA DONOŠENJE AKTA

Hrvatski sabor je 28. rujna 2023. donio Zakon o izmjenama i dopunama Zakona o lokalnim porezima i Zakon i izmjenama i dopunama Zakona o porezu na dohodak („Narodne novine“ broj 114/2023.).

Promjene su usmjerene na povećanje fiskalne autonomije jedinica lokalne samouprave uz značajno pojednostavljenje sustava oporezivanja dohotka. S obzirom na to da se porez na dohodak i prirez porezu na dohodak, na temelju zakonskih odredbi, utvrđuju i ubiru u pravilu istovremeno, paketom poreznih propisa ujedinjavaju se ta dva javna davanja u jedno i to na način da se Izmjenama i dopunama Zakona o lokalnim porezima ukida prirez porezu na dohodak, dok se Izmjenama i dopunama Zakona o porezu na dohodak omogućava jedinicama lokalne samouprave da svojim odlukama samostalno upravljaju visinom stopa poreza na dohodak te da, bez obzira na ukidanje prireza porezu na dohodak, zadrže željenu razinu prihoda.

Visine poreznih stopa određuju predstavnička tijela jedinica lokalne samouprave svojom odlukom.

Predstavničko tijelo jedinica lokalne samouprave može svojom odlukom propisati visine poreznih stopa u granicama propisanim Zakonom, i to:

1. općina - nižu stopu u granicama od 15 % do 22 % te višu stopu u granicama od 25 % do 33,

2. grad s manje od 30.000 stanovnika nižu stopu u granicama od 15 % do 22,40 % te višu stopu u granicama od 25 % do 33,60 %,

3. grad s više od 30.000 stanovnika nižu stopu u granicama od 15 % do 23 % te višu stopu u granicama od 25 % do 34,50 %,

4. Grad Zagreb nižu stopu u granicama od 15 % do 23,60 % te višu stopu u granicama od 25 % do 35,40 %.

Odluka predstavničkog tijela jedinice lokalne samouprave donosi se najkasnije do kraja studenoga tekuće godine, a stupa na snagu 1. siječnja iduće godine i primjenjuje se do donošenja nove odluke.

II. OCJENA STANJA

Trenutno je na snazi Odluka o porezima Općine Tinjan („Službene novine Općine Tinjan“ broj 9/22, 11/22). Navedenom Odlukom propisana je stopa prireza porezu na dohodak u visini 5%. Izmjenama i dopunama Zakona o lokalnim o porezima, prirez se ukida stoga je potrebno uskladiti Odluku o porezima Općine Tinjan.

Također, radi Izmjena i dopuna Zakona o porezu na dohodak potrebno je donijeti Odluku kojom se utvrđuje visina poreznih stopa (niža i viša) godišnjeg poreza na dohodak za porezne obveznike na području Općine Tinjan.

Trenutna stopa poreza na dohodak je 20% niža i 30% viša.

III. PRIJEDLOG ODLUKE O VISINI POREZNIH STOPA GODIŠNJEG POREZA NA DOHODAK NA PODRUČJU OPĆINE TINJAN

U prijedlogu Odluke o visini poreznih stopa godišnjeg poreza na dohodak na području Općine Tinjan definiraju se dvije porezne stope ovisno o visini godišnje porezne osnovice utvrđene Zakonom o porezu na dohodak i Pravilnikom o porezu na dohodak tj. niža porezna stopa 20% na godišnju poreznu osnovicu do visine 50.400,00 eura (4.200,00 eur mjesečno) i viša porezna stopa 30% na osnovicu koja prelazi iznos od 50.400,00 eura (4.200,00 eur mjesečno)

Prijedlog visine poreznih stopa izrađen je sa tendencijom zadržavanja postojeće visine prihoda od poreza na dohodak u cilju osiguranja nesmetanog podmirivanja preuzetih obveza po postojećim i novim investicijskim projektima te obavljanja drugih poslova u nadležnosti Općine Tinjan.

IV. FINANCIJSKA SREDSTVA POTREBNA ZA PROVEDBU OVOG AKTA

Za provedbu ovog akta nisu potrebna financijska sredstva u Proračunu Općine Tinjan.